
Forord
– fra elevgruppen til dig
Velkommen til kontorelevuddannelsen i Aabenraa Kommune!
Du står nu foran to spændende år som kontorelev i en offentlig organisation, hvor du får mulighed for at udvikle dine faglige og personlige kompetencer. Du vil blive introduceret til forskellige administrative opgaver, arbejdsgange og processer og får samtidig indblik i, hvordan en kommune fungerer.
Din uddannelse vil føre dig rundt i forskellige forvaltninger og stabsområder. Undervejs vil du møde borgere, ledere og kolleger, som hver især bidrager med viden, erfaringer og nye perspektiver på arbejdet i en kommunal organisation. Efterhånden som du får mere erfaring, vil du opleve, at din rolle udvikler sig fra at være ny elev til at blive en mere selvstændig og rutineret opgaveløser.
Som kontorelev får du ansvar i takt med dine kompetencer og din udvikling. Vi opfordrer dig til at være nysgerrig, stille spørgsmål og gribe de muligheder, du møder. Dine kolleger, de øvrige elever, dine praktikvejledere og din uddannelsesansvarlige står klar til at støtte dig gennem hele forløbet.
Du vil også blive præsenteret for opgaver og fagområder, som måske ligger uden for det, du på forhånd havde forestillet dig. Mange tidligere elever har oplevet, at netop disse udfordringer har åbnet døren til nye interesser og givet dem en større forståelse af egne evner og muligheder.
Hvad er formålet med håndbogen?
Elevhåndbogen er udarbejdet i samarbejde mellem elever og den uddannelsesansvarlige. Den samler mange af de informationer, du får i starten af din ansættelse, og giver svar på nogle af de spørgsmål, der naturligt opstår, når du begynder som kontorelev.
Du kan bruge håndbogen som et opslagsværk gennem hele dit elevforløb – både når du har brug for praktiske informationer, og når du bliver i tvivl om noget. Det kan for eksempel være spørgsmål om ferie, arbejdstid eller andre forhold i din ansættelse.
Formålet med håndbogen er at give dig overblik, skabe tryghed og understøtte dig gennem dit uddannelsesforløb, så du får de bedste forudsætninger for en god start og for at få mest muligt ud af dine to år som kontorelev i Aabenraa Kommune.
Du er altid velkommen til at kontakte din uddannelsesansvarlige, Annette Havmand, på e-mail ahav@aabenraa.dk eller telefon 51 51 23 38.

[bookmark: _Toc235788433]Velkommen til Aabenraa Kommune
Aabenraa Kommune byder dig velkommen til to spændende år som kontorelev inden for offentlig administration. Vi ser frem til et godt samarbejde, hvor du får mulighed for at udvikle dine faglige og personlige kompetencer, opnå et bredt kendskab til kommunen som organisation og få indblik i, hvordan en politisk ledet organisation fungerer.

[bookmark: _Toc235788434]Din første arbejdsdag
Du mødes med din uddannelsesansvarlige på din første arbejdsdag kl. 09.00 på rådhuset, Skelbækvej 2, 6200 Aabenraa. Her får du en række generelle informationer om dit uddannelsesforløb og om at være kontorelev i Aabenraa Kommune.

Herefter mødes vi med din praktikvejleder for første læreår, og I får mulighed for at hilse på hinanden. Efterfølgende følger din praktikvejleder dig til din afdeling, hvor dit første møde med din nye arbejdsplads begynder.

[bookmark: _Toc235788436]Personalepolitiske værdier
I Aabenraa Kommune er de personalepolitiske værdier et fælles grundlag for samarbejde og dialog. Aabenraa Kommune er en politisk ledet organisation. Vi tror, at centralt definerede rammer og lokal ledelse giver de bedste muligheder for at løse kerneopgaven. Vi ønsker, at borgerne oplever at blive mødt venligt, tilgængeligt og imødekommende. 

Ledelse udøves på grundlag af de personalepolitiske værdier og ledelsesgrundlaget
Den lokale arbejdsplads kan have værdier, der supplerer de personalepolitiske værdier.

De personalepolitiske værdier er:

· Åbenhed og dialog
· Samarbejde og medbestemmelse
· Udvikling og forandring
· Mangfoldighed og rummelighed
· Trivsel og tryghed

[bookmark: _Toc235788437]Din uddannelse
Regler for din uddannelse
Uddannelsen er omfattet af Bekendtgørelse om kontoruddannelsen med specialer. Bekendtgørelsen fastsætter de overordnede rammer for uddannelsen.
Se bekendtgørelsen: 
Bekendtgørelse om kontoruddannelsen med specialer – Retsinformation

Uddannelsesordningen for kontoruddannelsen med specialer beskriver uddannelsens mål, oplæringsmål og fag for specialet offentlig administration.
Se uddannelsesordningen: Uddannelsesordning for kontoruddannelsen med specialer – EMUØverst på formularen

Nederst på formularen

[bookmark: _Toc235788438]Kontoruddannelsen med specialet offentlig administration 
Kontoruddannelsen med specialet offentlig administration varer to år og er en vekseluddannelse, hvor du skifter mellem skoleophold på IBC og oplæring i Aabenraa Kommune.

Uddannelsen giver dig en bred forståelse for, hvordan en offentlig organisation fungerer, og du får indblik i de administrative opgaver, arbejdsgange og processer, der er med til at understøtte kommunens opgaveløsning og samarbejde med borgere, virksomheder og andre samarbejdspartnere.

Du får mulighed for at udvikle både dine faglige og personlige kompetencer og møder forskellige administrative områder og opgaver. Det giver dig erfaring med, hvordan en kommune arbejder på tværs af fagområder og funktioner.

[bookmark: _Toc235788439]Praktikmål
Praktikmålene omfatter en række obligatoriske områder, som du skal arbejde med i løbet af dit uddannelsesforløb.

Der er blandt andet fokus på betjening af borgere, projektopgaver, mundtlig og skriftlig kommunikation, digitale løsninger og anvendelse af AI-værktøjer samt sagsbehandling og økonomi.

Målene fremgår af din praktikplan, som du finder i Acadre. Der er indført nye praktikmål pr. 1. august 2026, og vi er i øjeblikket i gang med at udarbejde eksempler på arbejdsopgaver til hvert enkelt mål. Du får besked, når oversigten er klar.

[bookmark: _Toc235788440]
Praktikplan
Et veltilrettelagt uddannelsesforløb er et vigtigt grundlag for, at du får en uddannelse, der lever op til de gældende krav. Praktikplanen tager udgangspunkt i praktikmålene og giver dig et overblik over dit uddannelsesforløb. Den er samtidig med til at sikre, at du når uddannelsens mål og skaber sammenhæng mellem dit praktikforløb og dine skoleophold.

Praktikplanen bliver løbende fulgt op af din praktikvejleder og kan justeres efter behov eller, hvis du har særlige ønsker, der kan forenes med dine øvrige arbejdsopgaver. Du bliver introduceret til praktikplanen på din første dag, og du finder den i Acadre.
[bookmark: _Toc235788441]Praktiksteder 
Som kontorelev i Aabenraa Kommune bliver du en del af forskellige dele af organisationen gennem dit uddannelsesforløb. Praktikstederne er placeret rundt omkring i kommunen og giver dig mulighed for at få indblik i flere administrative områder og opleve, hvordan kommunen arbejder på tværs af fagområder.

Den uddannelsesansvarlige planlægger praktikforløbet i samarbejde med relevante ledere og praktikvejledere. Ved placeringen af eleverne tages der blandt andet hensyn til uddannelsens mål, afdelingernes muligheder for oplæring samt elevens ønsker og kompetencer.

Som udgangspunkt er du tilknyttet én afdeling hvert læreår. Enkelte afdelinger, hvor der er særlige muligheder for at understøtte uddannelsens mål, kan dog have elever i begge læreår.

[bookmark: _Toc235788442]Uddannelsesansvarlig
Den uddannelsesansvarlige står for rekrutteringen af nye kontorelever i offentlig administration i Aabenraa Kommune og er kontaktperson for alle kontorelever. Hun har blandt andet ansvar for ansættelse og placering af dig og de øvrige elever i organisationen samt koordinering af uddannelsesforløbet. Derudover er hun din mentor gennem hele din elevtid og støtter dig undervejs i dit uddannelsesforløb.
[bookmark: _Toc235788443]
Praktikvejleder
For at sikre et godt og udviklende uddannelsesforløb får du i hver afdeling tilknyttet en kollega, som fungerer som din praktikvejleder. Vejlederen har ansvaret for din faglige oplæring i afdelingen og understøtter samtidig din personlige udvikling. Din vejleder sørger for, at du får en god introduktion til afdelingen, arbejdsopgaverne og dine nye kollegaer.

Praktikvejlederen hjælper dig med at komme godt fra start, så du hurtigt bliver en del af afdelingen og gradvist opbygger erfaring med at løse selvstændige opgaver.
[bookmark: _Toc235788444]Mentorordning
Du bliver tilknyttet en 2. års kontorelev, som fungerer som din mentor i dit første halve år. Formålet med mentorordningen er, at du får en elevkollega, du kan følge, stille spørgsmål til og sparre med i starten af din elevtid. Din mentor har selv været igennem en stor del af det samme uddannelsesforløb og kan derfor dele erfaringer og give dig gode råd om hverdagen som kontorelev.

Din mentor sørger for, at du får kontaktoplysninger, så du nemt kan tage kontakt det første halve år. Når der efter et år starter nye elever, får du mulighed for selv at blive mentor for en ny kontorelev.

[bookmark: _Toc235788445]Lærepladsen.dk 
Lærepladsen.dk er den digitale platform, der anvendes i forbindelse med erhvervsuddannelser. Her er din uddannelsesaftale registreret, og det er også her, eventuelle ændringer eller forlængelser af aftalen bliver håndteret.

Din uddannelsesansvarlige og praktikvejleder kan via Lærepladsen.dk se dine skoleperioder og registreret fravær fra skoleundervisningen.

Som elev kan du blandt andet se din uddannelsesaftale og eventuelle tillæg samt hente en kopi af de dokumenter, der vedrører dit uddannelsesforløb

[bookmark: _Toc235788446]Evalueringssamtaler
Der afholdes som minimum tre evalueringssamtaler i løbet af din elevtid. Den første samtale er prøvetidsevalueringen. Herefter vil du løbende blive indkaldt til samtaler, hvor formålet er at drøfte dit praktikforløb, din trivsel og dine mål for den kommende periode.

Det er dig og din praktikvejleder, der løbende vurderer, om der er behov for yderligere samtaler ud over de obligatoriske tre. Din praktikvejleder indkalder til og gennemfører de løbende evalueringssamtaler, mens den uddannelsesansvarlige har ansvaret for prøvetidsevalueringen.

Derudover anbefales det, at du har en samtale med din praktikvejleder efter hvert skoleophold. Her kan du reflektere over din nye læring og erfaring og sammen med din vejleder koble den teoretiske viden fra skolen med dine praktiske opgaver.


[bookmark: _Toc235788447]Prøvetid
Når du underskriver din uddannelsesaftale med Aabenraa Kommune, er der en gensidig prøvetid på tre måneder. Prøvetiden omfatter den tid, hvor du er i praktik, og skoleophold indgår som udgangspunkt ikke i beregningen.

I prøvetiden kan både du og Aabenraa Kommune ophæve uddannelsesaftalen uden begrundelse og uden varsel.

Din praktikvejleder indkalder til prøvetidssamtalen, som afholdes mellem dig, din praktikvejleder og den uddannelsesansvarlige. Forud for samtalen udfylder du og din vejleder hver et prøvetidsevalueringsskema, der er en del af et samlet skema. Efter samtalen sender praktikvejlederen skemaet til den uddannelsesansvarlige, som journaliserer det i din personalesag.

[bookmark: _Toc235788448]Kurser
I begyndelsen af ansættelsen skal du gennemføre nogle obligatoriske kurser. Disse kurser skal sikre, at du får de nødvendige forudsætninger for at varetage dine opgaver. De obligatoriske kurser fremgår af din praktikplan.

Andre kurser kan indgå i dit uddannelsesforløb, hvis de vurderes relevante i forhold til dine arbejdsopgaver og din faglige udvikling. Deltagelse aftales med og godkendes af din vejleder.

De fagsystemer, som anvendes i din afdeling, vil du som udgangspunkt få undervisning i. Undervisningen kan foregå ved oplæring fra din vejleder, via e-læring eller på et fysisk kursusforløb.


[bookmark: _Toc235788449]Elevmøder
Første- og andetårseleverne holder elevmøder cirka hver tredje måned. Formålet med møderne er at skabe rum for videndeling, refleksion og fælles læring på tværs af elevgruppen.

Den uddannelsesansvarlige deltager i den første del af mødet med relevante informationer, hvorefter mødet fortsætter uden deltagelse fra den uddannelsesansvarlige. Mødet planlægges og gennemføres af eleverne selv, og der udsendes altid en dagsorden inden mødet.

Eleverne aftaler selv indholdet, men dagsordenen indeholder ofte en erfaringsudveksling fra de seneste skoleophold, en runde hvor eleverne deler erfaringer fra deres praktiksteder, samt en konkret elevopgave eller et tema, der arbejdes med i fællesskab.

[bookmark: _Toc235788450]Praktikerklæring
Ved afslutningen af din praktikuddannelse udarbejder skolen en praktikerklæring, som sendes til Aabenraa Kommune til underskrift. Praktikerklæringen er dokumentation for, at du har gennemført dit praktikforløb og opnået målene for praktikken i henhold til de gældende krav i kontoruddannelsen.

Du får erklæringen udleveret ved elevreceptionen, som Aabenraa Kommune er vært for. Her fejrer vi de elever, der afslutter deres uddannelse.

[bookmark: _Toc235788451]Uddannelsesbevis
På baggrund af skolebevis og praktikerklæring udsteder IBC et uddannelsesbevis. Beviset dokumenterer, at du har bestået fagprøven og opnået faglig kompetence inden for kontorspecialet Offentlig administration. Dit uddannelsesbevis får du tilsendt fra IBC.  
[bookmark: _Toc235788452]
Skoleperiode og fagprøve
Som kontorelev med speciale i offentlig administration skal du gennem dit praktikforløb kombinere praktisk erfaring fra din praktikplads med teoretisk viden fra skoleopholdene.

Du skal på skoleophold på IBC i løbet af din elevtid. Den samlede skoleperiode udgør 14-16 uger, hvor den sidste del af uddannelsen afsluttes med en fagprøve.

Skolen
Undervisningen foregår på to lokationer – de tre fælles forløb foregår på IBC Aabenraa, mens valgfagene foregår på IBC i Kolding. Du kommer til at gå i klasse med elever fra andre kommuner, regioner og staten.

Du får blandt andet viden om, hvordan beslutninger omsættes til praksis i en politisk styret organisation, og hvordan administrative opgaver løses i samarbejde på tværs af organisationen.

De valgfag, du vælger under uddannelsen, aftales i samråd med din praktikvejleder og tager udgangspunkt i dine arbejdsopgaver, dine interesser og dine fremtidige muligheder.

Mødepligt
Der er mødepligt til al undervisning. Hvis du bliver syg i en skoleperiode, skal du både melde dig syg til skolen og din praktikvejleder. Sygdom skal meddeles senest kl. 8.00.

Fagprøven
Som afslutning på din elevuddannelse skal du udarbejde og forsvare en fagprøve. Fagprøven tager udgangspunkt i en relevant problemstilling fra din praktikplads.
Du vælger emne i dialog med din praktikvejleder og kan få sparring fra en relevant person på din arbejdsplads undervejs i forløbet.

Du udarbejder din fagprøve i løbet af april-maj og går til eksamen i juni. Fagprøveforløbet omfatter fem dage inklusiv eksamensdagen, som anvendes til:

· Udformning og udarbejdelse af fagprøven
· Eksamensforberedelse
· Eksamensdagen

Skolen giver dig nærmere information om kravene til fagprøven, herunder vejledning om udarbejdelse, eksamen og bedømmelse.

[bookmark: _Toc235788453]Regler, rettigheder og ansvar
Som kontorelev i Aabenraa Kommune er du både under uddannelse og en del af en arbejdsplads. Det betyder, at du har rettigheder, pligter og et ansvar for både din egen læring og for at bidrage aktivt til dit uddannelsesforløb.

Vi har som uddannelsessted ansvar for at skabe gode rammer for din læring og udvikling. Du får vejledning og sparring gennem hele uddannelsesforløbet, så du får mulighed for at udvikle dine faglige og personlige kompetencer.

Til gengæld forventer vi, at du møder engageret op, tager ansvar for din læring og bidrager aktivt til de opgaver og fællesskaber, du bliver en del af. Vi forventer, at du er nysgerrig, tager initiativ og søger vejledning, når du har brug for det.

Som kontorelev repræsenterer du Aabenraa Kommune i mødet med borgere, virksomheder, samarbejdspartnere og kolleger – både fysisk, telefonisk og skriftligt. Derfor forventer vi, at du arbejder professionelt, udviser god dømmekraft, overholder gældende regler og behandler oplysninger med respekt for tavshedspligt og datasikkerhed.

[bookmark: _Toc235788454]Tavshedspligt og ansvarlig håndtering af oplysninger
Som elev får du adgang til personoplysninger og fortrolige oplysninger. Du har derfor tavshedspligt om de oplysninger, du får kendskab til gennem dit arbejde. Tavshedspligten gælder både under og efter din elevtid.

Som offentlig ansat har du et særligt ansvar for at behandle oplysninger korrekt og sikkert samt følge Aabenraa Kommunes retningslinjer for informationssikkerhed og databeskyttelse.

[bookmark: _Toc235788455]Arbejdstid, fleks og registrering af arbejdstid
Du følger de arbejdstids- og flextidsregler, der gælder i den afdeling, hvor du er i praktik. Det er dit ansvar at registrere din arbejdstid korrekt. Som elev skal din flexsaldo som udgangspunkt ikke overstige 10 timer, og saldoen skal være udlignet, når du skifter læreår.

[bookmark: _Toc235788456]Sygefravær
Hvis du bliver syg, skal du kontakte din praktikvejleder telefonisk senest kl. 8 den første sygedag. Du skal samtidig oplyse, hvor længe du forventer at være fraværende.
Hvis du bliver syg i en skoleperiode, skal du både kontakte skolen og din praktikvejleder senest kl. 8 den første sygedag.

Hvis dit fravær bliver længere end forventet, skal du kontakte din praktikvejleder igen.
Sygefravær skal registreres via MinLøn.

[bookmark: _Toc235788457]Ferie
Som elev har du ret til ferie efter de gældende ferieregler. Når du starter som elev, har du ret til fem ugers ferie med løn efter de gældende regler. Ferie aftales med din praktikvejleder og kan ikke afholdes i skoleperioder.
[bookmark: _Toc235788458]Overarbejde
Som elev kan du i særlige tilfælde blive bedt om at udføre overarbejde efter gældende regler. Overarbejde skal være aftalt eller beordret af din nærmeste leder.

[bookmark: _Toc235788459]Hjemmearbejde
Muligheden for hjemmearbejde aftales med din praktikvejleder og afhænger af dine arbejdsopgaver og mulighederne for at sikre en god oplæring.

Som elev er det vigtigt, at hjemmearbejde understøtter din læring og ikke begrænser din mulighed for sparring, vejledning og deltagelse i arbejdsfællesskabet.

[bookmark: _Toc235788460]Brug af kommunens biler
Hvis du benytter Aabenraa Kommunes tjenestebiler, gælder kommunens regler for brug af biler. Tjenestebiler må ikke anvendes i forbindelse med transport til og fra skole. Her gælder de særlige regler for befordring under skoleophold.

[bookmark: _Toc235788461]Job ved siden af elevstillingen
Hvis du har eller ønsker et fritidsjob ved siden af din elevstilling, skal du være opmærksom på reglerne om arbejdstid og hviletid. Det anbefales, at du drøfter det med din uddannelsesansvarlige.

[bookmark: _Toc235788462]Adfærd og sociale medier
Som elev i Aabenraa Kommune repræsenterer du kommunen. Du forventes derfor at udvise god dømmekraft og professionel adfærd – både i arbejdet og på sociale medier.

[bookmark: _Toc235788463]Personaleinformationer
[bookmark: _Toc235788464]Arbejdstid
Din ugentlige arbejdstid er 37 timer fra mandag til fredag.

Den normerede arbejdstid er:
· Mandag til torsdag: 08.00–15.45
· Fredag: 08.00–14.00

Der er dagligt 29 minutters betalt frokostpause inkluderet i de 37 timer. Den betalte frokostpause er en del af arbejdstiden og indgår ikke i flekstiden.

Der er rygeforbud for alle Aabenraa Kommunes ansatte i arbejdstiden.

Der er mulighed for flekstid, hvor du kan placere din daglige arbejdstid mellem kl. 07.00 og 18.00 på hverdage (mandag–fredag). Som udgangspunkt arbejder du inden for den normerede arbejdstid, og flekstiden aftales med din praktikvejleder.

[bookmark: _Toc235788465]Løn
Som kontorelev i Aabenraa Kommune er du ansat under HK’s overenskomst for administration og IT mv. 

Din lønkonsulent hedder Helena Skovbølling Jensen. Du er velkommen til at kontakte hende, hvis du har spørgsmål vedrørende din løn. Se under kontaktoplysninger.

Du modtager din lønseddel digitalt på din e-boks hver måned. Der vil være lønforskel på elever under 25 år og voksenelever. En voksenelev er betegnelsen for en elev, der er fyldt 25 år.

Du har mulighed for at tilmelde dig kommunens kaffe- og te-ordning. Tilmelding og framelding sker efter de gældende retningslinjer, som du finder på medarbejderportalen.

Som medlem af ordningen kan du hente kaffe, varmt vand til te og kakao i de opstillede automater på din afdeling.

Der er mulighed for at købe mad i kantinerne ved Børn og Kultur i Tinglev, ved Jobcenteret på Kallemosen og på rådhuset i Aabenraa. 
 
Kantinens åbningstider i Tinglev
Kantinen: Mandag til torsdag kl. 11.15 - 12.15. Fredag lukket.
Man kan torsdag bestille og betale sandwich til levering fredag mellem 11 - 11.30 i kantinen.

Kantinens åbningstider i Jobcenteret
Kantinen: Mandag til torsdag kl. 8.15 - 9 og kl. 11.30 - 12.30. 
Fredag kl. 8.15 - 9 og kl. 11.15 - 12.30.

Kantinen i Aabenraa Rådhus
Morgensalg af boller 8.45-9.30.
Middag sælges fra kl. 11.30-13.00. 

Som medarbejder og elev i Aabenraa Kommune er der en lang række personaletilbud, du kan gøre brug af:

Feriefondens Ferieboliger
Aabenraa Kommunes Feriefond har 7 ferieboliger, som udlejes året rundt. De ligger hhv. i Ebeltoft, Fanø, Hvide Sande, København og Barcelona. Ferieboligerne kan lejes af alle, der har ansættelsesbrev ved Aabenraa Kommune eller ved Foreningen De Danske Børneinstitutioner (FDDB). 
Sundhedscentrets tilbud til alle ansatte
Sundhedscenteret tilbyder rygestop og personlig sundhedsvejledning for alle ansatte i Aabenraa Kommune. Derudover har Sundhedscentret en række tilbud for ansatte med bopæl i Aabenraa Kommune.
KollegaLauget ved Aabenraa Kommunes Administration
Foreningens formål er at samle medlemmerne til fælles arrangementer af oplysende, kulturel, sportslig og selskabelig karakter. For at blive medlem skal du udfylde tilmeldingsblanketten og aflevere den printet og underskrevet til Pia Ravn i Personaleafdelingen Det kræver en fysisk underskrift at få tilladelse til at trække kontingent over/med/fra løn. Det koster 25 kr. pr måned. Beløbet trækkes via lønnen.

Adgang til rådhuset uden for åbningstiden

Du får ved ansættelsens start udleveret et nøglekort og en kode, som giver adgang til rådhuset uden for de officielle åbningstider.


Adgangsregler:
Mandag – onsdag:
· 06:00–07:00: Kort + kode
· 07:00–08:00: Kun kort
· 16:00–17:00: Kun kort
· 17:00–22:00: Kort + kode

Torsdag:
· 06:00–07:00: Kort + kode
· 07:00–08:00: Kun kort
· 17:00–22:00: Kort + kode

Fredag:
· 06:00–07:00: Kort + kode
· 07:00–08:00: Kun kort
· 14:00–17:00: Kun kort
· 17:00–22:00: Kort + kode

Lørdag og søndag:
· 08:00–18:00: Kort + kode

Har du spørgsmål, har glemt koden, eller har du mistet kortet, kan du kontakte Bygningsservice på tlf. 73 76 70 49.

Uddannelsesansvarlig: Annette Havmand, mail: ahav@aabenraa.dk, tlf.:  5151 2338

Lønkonsulent: Helena Skovbølling Jensen; mail: hsje@aabenraa.dk, telefonnr.:2139 1451

Glemt nøglekort: Bygningsservice: tlf. 7376 7049.

